Fredag morgen blev en gårdejer vækket brat af adskillige bip fra røgalarmen.

Det er ikke alle husejere, der har en røgalarm hængende i loftet. En gårdejer i Fjerritslev må imidlertid prise sig lykkelig for, at han havde sikret sin husstand. Den skingrende bip-lyd kom nemlig for alvor til sin ret ved halv otte-tiden fredag morgen på en gård på Aggersundvej, der var brudt i brand. - Beboeren sov, da branden startede, men han blev heldigvis vækket af brandalarmen og kom derefter hurtigt ud og fik tilkaldt os, siger indsatsleder ved Nordjyllands Beredskab, Claus Bisgaard Hermansen, der derfor kalder brandarlarmen en succes. Branden startede i et grovkøkken, og senere spredte den sig til tagkonstruktionen. Beboelsesdelen blev samtidigt fyldt med røg, men branden nåede ikke at finde vej dertil. Beboeren er i god behold Både brandvæsnet i Fjerritslev og Løgstør var indsat på opgaven. Begge med en sprøjte og en tankvogn. - Vi satte massivt ind, fordi branden var gået i taget. Lige nu er vi i gang med efterslukningen, så situationen er under kontrol, fortæller Claus Bisgaard Hermansen. Ilden har forårsaget røgskader i huset, men ingen er kommet til skade som følge af flammerne. Video: Sådan så brandmændenes slukningsarbejde ud